કાચની એક પટ્ટી ઉપર રંગીન પ્રવાહી રેડીને એને સૂકવવા માટે એમણે થોડીવાર હાથ ઊંચો કરીને પકડી રાખી. હું ઉત્સુકતાપૂર્વક એમને જોઈ રહ્યો. પછી નળ નીચે રાખીને એમણે પટ્ટીને ધોઈ નાખી. પટ્ટીને કોરી કરીને એક સાંકડા ટેબલ સામે પડેલી ખુરશીમાં બેસી ગયા. ટેબલ ઉપર માઈક્રોસ્કોપ રાખેલું હતું. એક કાચને માઈક્રોસ્કોપમાં ભરાવી બાજુમાંના સ્ક્રુને આગળ-પાછળ ફેરવ્યો. હું મુગ્ધભાવે જોઈ રહ્યો. બહારનો શહેરી ઘોંઘાટ શાંત થઈ ગયો. જે કમરામાં અમે બેઠા હતા એ કમરો પણ સંકોચાઈને સાવ નાનકડો બની ગયો! અમે બે સાવ એકલા પડી ગયા! નીચા નમીને માઈક્રોસ્કોપમાં જોતા મેજર, અને એમને જોઈ રહેલો, રાહ જોતો બેસી રહેલો હું! એક પટ્ટી કાઢીને એમણે બીજી પટ્ટી માઈક્રોસ્કોપમાં નાખી…